b'\n_START_ARTICLE_\nFeeniks\n_START_PARAGRAPH_\nFeeniks, feniks tai feenikslintu (kreikaksi \xcf\x95\xce\xbf\xe1\xbf\x96\xce\xbd\xce\xb9\xce\xbe, latinaksi phoenix) on muinaisen Egyptin mytologiassa sek\xc3\xa4 siit\xc3\xa4 johdetuissa taruissa myyttinen ja pyh\xc3\xa4 tulilintu. Feeniks on kuolemattomuuden ja yl\xc3\xb6snousemuksen vertauskuva._NEWLINE_Antiikin tarinoissa feeniksin ajateltiin tuovan vieraista maista yrttej\xc3\xa4 Auringon kaupungin Heliopoliin alttarille. Sinne feeniks rakentaa itselleen kanelipuun oksista pes\xc3\xa4n ja sytytt\xc3\xa4\xc3\xa4 sen, jolloin pes\xc3\xa4 ja lintu itse palavat roihuten tuhkaksi. Kolmen p\xc3\xa4iv\xc3\xa4n kuluttua se kuitenkin her\xc3\xa4\xc3\xa4 uuteen el\xc3\xa4m\xc3\xa4\xc3\xa4n. Feeniksen h\xc3\xb6yhenet saatettiin kuvata kultaisiksi tai neliv\xc3\xa4risiksi.\n_START_SECTION_\nKuvauksia\n_START_PARAGRAPH_\nKreikkalainen historioitsija Herodotos kuvasi Feeniksi\xc3\xa4 400-luvulla eaa. kertoessaan Egyptist\xc3\xa4, jossa h\xc3\xa4n itsekin oli ollut. Herodotos kertoi n\xc3\xa4hneens\xc3\xa4 siell\xc3\xa4 kuvia pyh\xc3\xa4st\xc3\xa4 foiniks-linnusta ja kuulleensa sen k\xc3\xa4yv\xc3\xa4n Egyptiss\xc3\xa4 kerran viidess\xc3\xa4sadassa vuodessa, kun sen is\xc3\xa4 on kuollut. Herodotos kertoi feeniksill\xc3\xa4 olevan kullanv\xc3\xa4riset ja punaiset sulat ja ett\xc3\xa4 se on rakenteeltaan ja kooltaan kotkan kaltainen. Feeniks l\xc3\xa4htee liikkeelle Arabiasta, k\xc3\xa4tkee is\xc3\xa4ns\xc3\xa4 mirhamista muodostamaansa munaan ja tuo munan Heliopolikseen Helioksen pyh\xc3\xa4tt\xc3\xb6\xc3\xb6n, jonne se hautaa munan. Herodotos ei viel\xc3\xa4 puhu liekeist\xc3\xa4, tuhkasta tai eloon her\xc3\xa4\xc3\xa4misest\xc3\xa4, joista my\xc3\xb6hemmiss\xc3\xa4 feenikstarinoissa puhutaan._NEWLINE_Antiikin kirjailijat antoivat feeniksin i\xc3\xa4st\xc3\xa4 vaihtelevia arvioita. Herodotos piti sit\xc3\xa4 kuollessaan 500-vuotiaana, kuten Dantekin keskiajalla Jumalaisessa n\xc3\xa4ytelm\xc3\xa4ss\xc3\xa4\xc3\xa4n. Herodotosta edelt\xc3\xa4nyt Hesiodos piti Feeniksi\xc3\xa4 l\xc3\xa4hes satatuhatvuotiaana. Muiden kirjoittajien arvot ovat asettuneet n\xc3\xa4iden arvioiden v\xc3\xa4lille._NEWLINE_Feeniks sai jo antiikin aikana uusia v\xc3\xa4rej\xc3\xa4 ja piirteit\xc3\xa4 ulkomuotoonsa. Esimerkiksi Lactantius kuvaa feeniksin v\xc3\xa4rej\xc3\xa4 s\xc3\xa4ihkyvin\xc3\xa4 ja hohtavina monissa v\xc3\xa4reiss\xc3\xa4. My\xc3\xb6s kuvaus feeniksin syntym\xc3\xa4st\xc3\xa4 kehittyi. Joissain kuvauksissa feeniksin is\xc3\xa4n m\xc3\xa4t\xc3\xa4nemisj\xc3\xa4tteist\xc3\xa4 syntyy uusi feeniks. Pliniuksen mukaan feeniks rakentaa vanhaksi tultuaan pes\xc3\xa4n, jossa se kuolee. Luista ja ytimist\xc3\xa4 syntyy sen j\xc3\xa4lkeen pieni mato ja siit\xc3\xa4 linnunpoikanen, joka hautaa edelt\xc3\xa4j\xc3\xa4ns\xc3\xa4. Pian t\xc3\xa4m\xc3\xa4n j\xc3\xa4lkeen tarinoihin liitettiin kuvaus feeniksin polttoitsemurhasta, jossa tuhkasta nousee uusi feeniks._NEWLINE_Feeniks oli 1600-lukuun menness\xc3\xa4 saanut useita symbolisia merkityksi\xc3\xa4. Roomassa Feeniksest\xc3\xa4 oli tehty imperiumin uudistuskyvyn ja elinvoiman symboli, jota kuvattiin keisariaikana rahoissa ja mosaiikeissa. Kirkkoisille feeniks oli yl\xc3\xb6snousemuksen vertauskuva ja uskoon tulemisen symboli.\n_START_SECTION_\nMuunnelmia\n_START_PARAGRAPH_\nAlun perin egyptil\xc3\xa4iset m\xc3\xa4\xc3\xa4rittiv\xc3\xa4t feenikslinnun haikaran kaltaiseksi benu-linnuksi, josta kerrotaan Kuolleiden kirjassa ja muissa egyptil\xc3\xa4isiss\xc3\xa4 teksteiss\xc3\xa4. Se oli yksi Heliopoliin palvotuista symboleista, jolla oli voimakas yhteys nousevaan aurinkoon ja egyptil\xc3\xa4iseen Auringon jumalaan Rahan. Muinaiset alkemistit nimittiv\xc3\xa4t feeniksi\xc3\xa4 Hermes-linnuksi. Okkulttisessa traditiossa feeniks symboloi sielua, ja Hermes eli Merkurius oli initiaation mestari. Feeniks on kuvattu muun muassa Steffan Michelspacherin alkemistisessa kirjassa Cabala vuodelta 1616._NEWLINE_Muinaisessa Kiinassa oli tarulintu Feng-huang, jossa yhdistyiv\xc3\xa4t alkulajit jin ja jang. Sen vuoksi lintu oli my\xc3\xb6s avioliiton vertauskuva. Juutalaisessa tarustossa Feeniksi\xc3\xa4 vastaavan linnun nimi oli Milcham. Sen kuolemattomuus selitettiin niin, ett\xc3\xa4 se oli ainoa el\xc3\xa4in, joka ei paratiisissa sy\xc3\xb6nyt Eevan tarjoamaa hyv\xc3\xa4n ja pahan tiedon puun hedelm\xc3\xa4\xc3\xa4, joten se sai jumalalta palkinnoksi kuolemattomuuden.\n_START_SECTION_\nEsikuvat\n_START_PARAGRAPH_\nTarujen mukaan maailmassa oli vain yksi feeniks kerrallaan. Tutkijoiden mielest\xc3\xa4 feeniksin esikuva voisi olla esimerkiksi riikinkukko, haikara tai kotka. Egyptil\xc3\xa4isten feeniks-tarinoiden esikuva voi my\xc3\xb6s olla er\xc3\xa4s it\xc3\xa4afrikkalainen flamingo, joka pesii kuumilla suolatasangoilla. Koska maanpinta on siell\xc3\xa4 liian kuuma munille tai pikku poikasille, lintu rakentaa muniaan varten kasan, jonka p\xc3\xa4\xc3\xa4ll\xc3\xa4 on hiukan viile\xc3\xa4mp\xc3\xa4\xc3\xa4. Se munii kasan p\xc3\xa4\xc3\xa4lle ja hautoo siin\xc3\xa4. Kasan ymp\xc3\xa4rill\xc3\xa4 kohoava kuuma ilma voi n\xc3\xa4ytt\xc3\xa4\xc3\xa4 tulenlieskoilta.\n_START_SECTION_\nFeeniks kirjallisuudessa ja populaarikulttuurissa\n_START_PARAGRAPH_\nFeeniks on my\xc3\xb6s kiehtonut monia taiteilijoita ja kirjailijoita Shakespearesta aina J. K. Rowlingiin, jonka Harry Potter -kirjoissa feeniks esiintyy Albus Dumbledoren lemmikkin\xc3\xa4. Stan Lee & Jack Kirby loivat sarjakuvahahmo Jean Greyn joka muuttuu Ryhm\xc3\xa4-x:n tarinassa pahaksi Feeniksiksi, tarinassa Jean Grey kuolee mutta syntyy uudelleen feeniksin\xc3\xa4._NEWLINE_My\xc3\xb6s animaatiosarja Muumilaakson tarinoita k\xc3\xa4sittelee yhdess\xc3\xa4 jaksossa Feeniks-lintua.'